Vähegi normaalsetest valgusoludes on  Pentax K-x pildikvaliteet suurepärane. Ainus lisasoovitus, mida võiksin anda - vältige alasäri varjualades (+0.3EV särikorrektsioon on küllaldane). Tehaseseadistuste puhul on JPEG-failid Pentaxile tavapäraselt arvutiekraanil vaatamiseks vast pisut liialt neutraalsed (inimestele lihtsalt meeldivad tegelikkusest kärtsumad värvid ja suurem teravus), kuid keegi ei keela ju kaamera seadistusi muuta. Selleks pakub K-x mitmeid erinevaid kaamerasisese JPEG-töötluse juhtvõimalusi. Kõige lihtsam on valida Custom  Image-menüüst Natural-režiimi asemele näiteks Bright või Vibrant ning fotod muutuvad kui imeväel erksamaiks. Soovi korral saab eelsalvestatud valikuid veel lisakski "tuunida".